

# Biedrības

# “Balvu rajona partnerība”

# **statūti**

Pieņemti jaunā redakcijā

2019.gada 20.martā

biedru sapulcē (protokols nr.2)

Balvi, 2019.gads

**1.nodaļa. Vispārīgie noteikumi**

1.1. “Balvu rajona partnerība” (turpmāk tekstā Biedrība) ir sabiedriska organizācija, kurā uz brīvprātības un līdztiesības principiem ir apvienojušās juridiskas un fiziskas personas, kas atbalsta Biedrības darbības mērķi un atzīst šos statūtus.

1.2. Biedrībai, saskaņā ar šiem statūtiem, nav peļņas gūšanas nolūka un rakstura.

1.3. Biedrība iegūst juridiskas personas statusu ar brīdi, kad tā tiek reģistrēta Latvijas Republikas Uzņēmumu reģistrā. Biedrība darbojas saskaņā ar Latvijas Republikā spēkā esošo likumdošanu un šiem statūtiem.

**2.nodaļa. Biedrības nosaukums**

2.1. Biedrības nosaukums ir “Balvu rajona partnerība”. Biedrības nosaukuma tulkojums angļu valodā ir "Balvi district partnership".

**3.nodaļa. Biedrības mērķi, uzdevumi un metodes**

3.1. Biedrības mērķis ir mazināt nabadzību un sociālo izslēgtību Ziemeļlatgalē, sekmējot ilgtspējīgu lauku attīstību.

3.2. Biedrības darbības galvenie uzdevumi:

3.2.1. veicināt vietējo kopienu iniciatīvas, kas vērstas uz lauku problēmu risināšanu;

3.2.2. izmantojot sabiedrības līdzdalības principus, izstrādāt stratēģijas ilgtspējīgai lauku attīstībai un nodrošināt to īstenošanu;

3.2.3. attīstīt kopienu kapacitāti Ziemeļlatgalē;

3.2.4. veidot darba grupas un koalīcijas lauku attīstības jautājumu risināšanā vietējā, reģionālā, nacionālā un starptautiskā līmenī;

3.2.5. koordinēt un piesaistīt finansiālos, materiālos, intelektuālos un cita veida resursus Biedrības mērķa sasniegšanai;

3.2.6. attīstīt sadarbību ar ārvalstu un Latvijas Republikas valsts, pašvaldību un nevalstiskajām organizācijām, uzņēmumiem un citām legālām institūcijām, veicinot lauku attīstību Ziemeļlatgalē.

3.3. Biedrība darbības mērķa sasniegšanai un uzdevumu izpildei:

3.3.1. izstrādā un ievieš stratēģijas un programmas;

3.3.2. piedalās un organizē izglītojošas un informatīvas aktivitātes;

3.3.3. veic pārraudzību par projektu atbilstību izstrādātajām stratēģijām un pētniecisko darbību;

3.3.4. sniedz metodoloģisko un praktisko palīdzību biedriem, kopienu koordinatoriem, jebkuram Ziemeļlatgales iedzīvotājam, kura projekti atbilst Biedrības mērķiem;

3.3.5. veic citas likumos atļautās darbības.

**4.nodaļa. Biedrības darbības termiņš**

4.1. Biedrība ir nodibināta uz nenoteiktu laiku

**5.nodaļa. Simbolika**



5.1. Biedrības simbolika ir sekojoša:

5.2. Biedrības simbolikas lietošanu nosaka biedru sapulces apstiprināts nolikums.

**6.nodaļa. Darbības teritorija un atrašanās vieta**

6.1. Biedrības darbības teritorija ir Ziemeļlatgale.

6.2. Biedrības valde atrodas Tautas ielā 1, Balvos, LV 4501.

**7.nodaļa. Augstākā lēmējinstitūcija**

7.1. Biedrības augstākā lēmējinstitūcija ir biedru sapulce (Kopsapulce).

7.2. Biedru sapulcē ir tiesīgi piedalīties visi Biedrības biedri. Biedri var piedalīties biedru sapulcē tikai personīgi.

7.3. Kārtējās biedru sapulces sasauc izpilddirektors pēc nepieciešamības, bet ne retāk kā reizi gadā un ne vēlāk kā līdz 31.martam.

7.4. Ārkārtējās biedru sapulces sasauc izpilddirektors saskaņā ar statūtiem uz valdes priekšsēdētāja, valdes, revidenta, vai 1/10 daļas biedru pieprasījuma pamata ne vēlāk kā vienu mēnesi pēc rakstiska pieprasījuma saņemšanas.

7.5. Izpilddirektors nosaka biedru sapulces sasaukšanas laiku, vietu un dienas kārtību, ievērojot pieteikuma prasības.

7.6. Izpilddirektora pienākums ir izziņot biedru sapulci rakstiski, telefoniski vai kā citādi tā, lai Biedrības biedri ziņu saņemtu ne vēlāk kā divas nedēļas pirms biedru sapulces sanākšanas.

7.7. Biedru sapulci atklāj izpilddirektors. Atsevišķos gadījumos biedru sapulci var atklāt biedru sapulces sasaukšanas iniciators vai to pilnvarotā persona. Persona, kas atklājusi biedru sapulci vada to līdz biedru sapulces vadītāja ievēlēšanai.

7.8. Biedru sapulces sākuma daļā tiek ievēlēts protokolists (nepieciešamības gadījumā arī - redakcijas komisija un balsu skaitītāji), tiek apspriesti, pieņemti vai noraidīti priekšlikumi par darba kārtību un reglamentu.

7.9. Biedru sapulces vadītāja pienākums ir precizēt reglamenta noteikumus īpaši skaidri un obligāti izlemjamos jautājumus vienmērīgi sadalīt biedru sapulces ciklos tā, lai biedru sapulces darbs nebūtu pārslogots.

7.10. Biedru sapulce ir pilntiesīga pieņemt lēmumus, ja lēmumu pieņemšanas brīdī sēdē piedalās vairāk par pusi balsstiesīgo biedru.

7.11. Biedru sapulces lēmums ir pieņemts, ja par to nobalso vairāk par pusi no klātesošajiem balsstiesīgajiem biedriem. Lēmums par statūtu grozījumiem vai darbības izbeigšanu ir pieņemts, ja par to nobalso vairāk kā divas trešdaļas no klātesošajiem dalībniekiem.

7.12. Visi balsojumi ir atklāti, izņemot gadījumus, kad vismaz pieci Biedrības biedri pieprasa aizklātu balsojumu.

7.13. Biedru sapulces norise tiek protokolēta. To nodrošina biedru sapulces vadītājs un protokolists.

7.14. Biedru sapulces protokolu paraksta biedru sapulces vadītājs un protokolists. Biedru sapulces protokoli ir biedriem atklāti dokumenti. Tie glabājas Biedrības lietā valdes atrašanās vietā. Katram biedram ir tiesības pieprasīt, lai izpilddirektors viņam izsniedz protokola norakstu, kopiju vai izrakstu no tā. Nepieciešamības gadījumā protokols reģistrējams kompetentā valsts reģistru iestādē.

7.15. Biedru sapulcei ir tiesības:

7.15.1. apstiprināt Biedrības statūtus un grozījumus tajos;

7.15.2. ievēlēt valdi, kā arī lemt par tās atsaukšanu;

7.15.3. ievēlēt un atsaukt revidentu saskaņā ar kopsapulces apstiprināto nolikumu;

7.15.4. apstiprināt gada budžetu, gada pārskatus un atskaites;

7.15.5. noteikt Biedrības simbolikas lietošanas kārtību;

7.15.6.lemt par piedalīšanos uzņēmējsabiedrību (uzņēmumu) un organizāciju dibināšanā un darbībā, kā arī par dalību tajās vai izstāšanos no tām;

7.15.7. lemt jautājumu par mērķprogrammu veidošanu un to līdzekļu izlietošanu;

7.15.8. izskatīt pārsūdzētos valdes lēmumus;

7.15.9. pieņemt lēmumu par pašlikvidāciju vai reorganizāciju;

7.15.10. lemt par nekustamā īpašuma iegūšanu un atsavināšanu;

7.15.11. izskatīt citus ar Biedrības darbību saistītos jautājumus.

**8.nodaļa. Pārstāvju lēmējinstitūcija – valde**

8.1. Valde ir biedru sapulces ievēlēta pārstāvju lēmējinstitūcija.

8.2. Biedrības valde sastāv no valdes priekšsēdētāja un astoņiem valdes locekļiem, nodrošinot partnerības principu. Valde pati sadala savus pienākumus valdes locekļu starpā.

8.3. Valdes locekļu kandidāti ir tās personas, kas valdes vēlēšanās ir izvirzītas kandidēšanai Biedrības valdes locekļa statusam. Kandidāta statuss izbeidzas līdz ar ievēlēšanu valdē. Personām, kuras netiek ievēlētas valdē, kandidāta statuss saglabājas līdz nākamajām valdes vēlēšanām.

8.4. Kandidēt Biedrības valdes locekļa statusam valdes vēlēšanās var jebkura 18 gadu vecumu sasniegusi persona, ko ieteicis vismaz viens Biedrības biedrs.

8.5. Biedrības valdi ievēl biedru sapulce uz diviem gadiem.

8.6. Valde:

8.6.1. nodrošina biedru sapulču lēmumu izpildi;

8.6.2. vada un pārzina Biedrības lietas;

8.6.3. izstrādā Biedrības stratēģijas, apstiprina Biedrības stratēģijas un grozījumus tajās;

8.6.4. balstoties uz Biedrības izstrādāto stratēģiju un to īstenošanai piesaistīto resursu fonda ietvaros izsludina projektu konkursus, izskata un izvērtē projektu pieteikumus, un pieņem lēmumus par pieteikumu apstiprināšanu vai par atteikumu piešķirt finansējumu projektu īstenošanai;

8.6.5. nodrošina resursu fonda izlietojuma monitoringu un sastāda ziņojumu par fonda izlietojumu un sasniegtajiem rezultātiem;

8.6.6. nodrošina Ziemeļlatgales interešu aizstāvību un lobēšanu reģionālā un nacionālā līmeņa institūcijās;

8.6.7. izstrādā Biedrības darbības plānu un budžetu;

8.6.8. izskata priekšlikumus par izmaiņām Biedrības darbībā;

8.6.9. pēc nepieciešamības organizē darba grupu darbu;

8.6.10. uzņem un izslēdz Biedrības biedrus;

8.6.11. nosaka iestāšanās un biedru naudas apjomu un lemj par biedru atbrīvošanu no biedra naudas samaksas pilnībā vai daļēji;

8.6.12. ievēl izpilddirektoru un nosaka viņa/viņas atlīdzību, kā arī lemj par izpilddirektora atbrīvošanu no amata;

8.6.13. ievēl no sava vidus valdes priekšsēdētāju;

8.6.14. sagatavo biedru sapulcei atskaites par valdes darbību;

8.6.15. pieņem un atbrīvo no darba Biedrības darbiniekus, projektu vērtēšanas komisijas locekļus, nosakot darba algu budžeta ietvaros;

8.6.16. veic citus Biedrības darbībai nepieciešamus pasākumus.

8.7. Valdes sēdes sasauc valdes priekšsēdētājs vai vismaz pieci valdes locekļi. Valdes sēdes ir lemttiesīgas, ja tajās piedalās vismaz 2/3 valdes biedru. Valde pieņem lēmumus ar klātesošo valdes locekļu vienkāršu balsu vairākumu. Vienāda pretējo balsu skaita gadījumā izšķirošā ir valdes priekšsēdētāja balss.

8.8. Valdes darbu vada valdes priekšsēdētājs. Valdes priekšsēdētāja prombūtnes laikā valdi vada valdes priekšsēdētāja vietas izpildītājs, kuru nosaka valdes priekšsēdētājs no valdes locekļu sastāva.

8.9. Valdes sēdes sasauc valdes priekšsēdētājs pēc vajadzības, bet ne retāk kā vienu reizi ceturksnī.

8.10. Biedrības valdes sēdes ir atklātas. Taču atsevišķu lēmumu pieņemšana var notikt aizklāti, ja to pieprasa puse klātesošo valdes locekļu.

8.11. Biedrības valdes darba princips paredz komandas darbu un dažādi domājošu cilvēku spēju diskutēt, izteikt savas intereses, aizstāvēt savas vērtības un viedokli, un panākt savstarpēju izpratni un vienošanos.

8.12. Biedrības valdes darbība balstās uz sekojošiem principiem:

8.12.1. savstarpēja uzticēšanās;

8.12.2. prasme uzklausīt cita viedokli;

8.12.3. godīgums;

8.12.4. draudzīgums, izpalīdzīgums;

8.12.5. spēja pieņemt kopīgu lēmumu;

8.12.6. sadarbība, partnerība;

8.12.7. atbildība;

8.12.8. darbības caurspīdīgums;

8.12.9. iesaistīšana.

8.13. Valdes locekļi darbojas brīvprātīgi, bet par atsevišķu uzdevumu veikšanu valde var noteikt samērīgu atlīdzību vai segt ar uzdevuma izpildi saistītus izdevumus.

8.14. Valdes locekļi savā darbā aizstāv Ziemeļlatgales intereses un nedrīkst pastāvēt uz savām, personīgām vai sektorālām interesēm, ja tās ir pretrunā ar Biedrības izstrādātām stratēģijām un Biedrības darbības mērķiem.

8.15. Valdes locekli pēc valdes priekšsēdētāja vai valdes trīs locekļu rakstiska ierosinājuma var izslēgt no valdes sastāva, ja tas pārkāpj statūtus, sistemātiski neveic pienākumus vai ar savu darbību kavē Biedrības mērķa un uzdevumu sasniegšanu.

8.16. Ja valdes loceklis tiek izslēgts no valdes sastāva, tad valdes locekļa pienākumus līdz valdes darbības termiņa beigām uzņemas valdes locekļa kandidāts, kura biedru sapulcē iegūto balsu skaits ir vistuvākais vismazāk balsu saņēmušajam valdes loceklim.

8.17. Biedrības valdes priekšsēdētāju ievēl valde uz diviem gadiem vai līdz brīdim, kad tiek ievēlēts cits valdes priekšsēdētājs, kas pārņem amatu, vai līdz brīdim, kad amatpersona atkāpjas vai tiek atstādināta no amata. Valdes priekšsēdētājam ir tiesības pārstāvēt Biedrību atsevišķi.

8.18. Valdes priekšsēdētājs tiek atstādināts no amata, ja uzticības balsojumā par to ir nobalsojusi puse valdes locekļu.

8.19. Valdes priekšsēdētājs:

8.19.1. nodrošina biedru sapulču un valdes darba norisi;

8.19.2. savas kompetences ietvaros vada un pārzina Biedrības lietas;

8.19.3. veic uzdevumus Biedrības budžeta ietvaros;

8.19.4. sagatavo priekšlikumus par izmaiņām Biedrības darbībā;

8.19.5. izlemj citus ikdienas jautājumus;

8.19.6. regulāri atskaitās valdei par savu darbību.

8.20. Biedru sapulce vai valde var īpaši noteikt jautājumus, kurus izlemjot, valdes priekšsēdētājam ir nepieciešama biedru sapulces vai attiecīgi valdes piekrišana.

**9.nodaļa Patstāvīgi funkcionējoša izpildinstitūcija – izpilddirektors**

9.1. Izpilddirektors ir valdes ievēlēta pārstāvju izpildinstitūcija, kas vada un pārstāv Biedrību.

9.2. Izpilddirektoram ir tiesības pārstāvēt Biedrību atsevišķi.

9.3. Izpilddirektoram jābūt partnerības biedram, bet nedrīkst būt valdes loceklis.

9.4.Izpilddirektors:

9.4.1. nodrošina biedru sapulču un valdes lēmumu izpildi;

9.4.2. pārstāv Biedrību jebkuru veidu attiecībās ar trešajām personām, pārstāv Biedrības intereses valsts un pašvaldību iestādēs, organizācijās, uzņēmumos, uzņēmējsabiedrībās, kā arī ārzemju un starptautiskajās organizācijās;

9.4.3. paraksta civiltiesiskus darījumus;

9.4.4. iesniedz valdei un biedru sapulcei apstiprināšanai nepieciešamos dokumentus;

9.4.5.savlaicīgi sagatavo biedru sapulces un valdes materiālus tā, lai biedru sapulce un valdes sēde noritētu lietišķi, ar izdalītiem rakstiskiem informatīviem materiāliem;

9.4.6. sasauc un organizē biedru sapulces;

9.4.7. veic Biedrības lietvedību, grāmatvedību un statistisko uzskaiti, gada pārskatu un bilanču sastādīšanu un iesniegšanu kompetentās institūcijās saskaņā ar spēkā esošo Latvijas Republikas likumdošanu un šiem statūtiem;

9.4.8. regulāri atskaitās valdei par savu darbību;

9.4.9. pārvalda Biedrības mantu un rīkojas ar tās līdzekļiem un mantu atbilstoši statūtiem un biedru sapulces lēmumiem;

9.4.10. pilda citus valdes un biedru sapulces uzticētus uzdevumus, kas ir saskaņā ar Biedrības mērķiem.

9.5. Izpilddirektors tiek ievēlēts uz diviem gadiem.

9.6. Izpilddirektors tiek atstādināts no amata, ja uzticības balsojumā par to ir nobalsojusi vismaz puse valdes locekļu.

9.7. Prombūtnes laikā izpilddirektors ir tiesīgs pilnvarot pienākumu izpildītāju.

**10.nodaļa. Finansiālās darbības revīzijas institūcija**

10.1. Biedrības darbības kontroli veic revidents, kuru ievēl biedru sapulce uz valdes pilnvaru laiku.

10.2. Biedrības revidents nevar būt Biedrības valdes loceklis.

10.3. Biedrības revidents:

10.3.1. veic Biedrības dokumentācijas, mantas un finansu līdzekļu revīziju;

10.3.2. dod atsauksmi par vadības institūciju darbību;

10.3.3. dod atsauksmi par Biedrības budžetu un gada pārskatu;

10.3.4. izvērtē Biedrības grāmatvedības un lietvedības darbu;

10.3.5. sniedz ieteikumus par Biedrības finansu darbības regulējošo institūciju darbības uzlabošanu;

10.3.6. veic citus biedru sapulces uzticētos uzdevumus.

10.4. Revidents veic revīziju biedru sapulces noteiktajos termiņos, taču ne retāk kā reizi gadā.

10.5. Biedru sapulce nevar apstiprināt Biedrības gada pārskatu un bilanci bez Biedrības revidenta slēdziena.

**11.nodaļa. Tiesiskās attiecības ar teritoriālajām un citām struktūrvienībām**

11.1. Biedrības biedri nevar veidot Biedrības teritoriālās struktūrvienības.

**12.nodaļa. Biedru uzņemšanas un izslēgšanas noteikumi**

12.1. Par Biedrības biedru var kļūt jebkura Latvijas Republikā vai ārvalstīs dzīvojoša fiziska vai Latvijas Republikā vai ārvalstīs reģistrēta juridiska persona, kuras darbība ir likumīgi atļauta Latvijas Republikā, kas ir gatava ar savu darbību un līdzekļiem sekmēt Biedrības mērķa sasniegšanu, kas atbalsta un apņemas ievērot Biedrības statūtus, un kas savos statūtos noteiktā kārtībā nolēmusi kļūt par Biedrības biedru.

12.2. Lai fiziska persona kļūtu par Biedrības biedru, ir jāiesniedz noteiktas formas pieteikums.

12.3. Lai Latvijas Republikā reģistrēta juridiska persona kļūtu par Biedrības biedru, tai jāiesniedz rakstisks pieteikums, reģistrācijas apliecības un statūtu kopija un jāaizpilda Biedrības biedru reģistrācijas anketa.

12.4. Lai ārvalstīs reģistrēta juridiska persona kļūtu par Biedrības biedru, tai jāiesniedz rakstisks pieteikums, tulkoti un notariāli apstiprināti statūti, jāaizpilda Biedrības biedru reģistrācijas anketa.

12.5. Izpilddirektors apkopo pieteicēja dokumentus un nedēļas laikā nodod tos izskatīšanai Biedrības valdē.

12.6. Valdei pieteicēja lūgums ir jāizskata tuvākās sēdes laikā. Uz valdes sēdi, kurā izskata pieteicēja lūgumu, ir jāuzaicina pats pieteicējs un jādod viņam vārds sava viedokļa paušanai. Pieteicēja neierašanās nav šķērslis valdes lēmuma pieņemšanai. Valde lēmumu pieņem balsojot. Valdei motivēts lēmums jāpaziņo pieteicējam nedēļas laikā no tā pieņemšanas brīža.

12.7. Valdes noraidošo lēmumu pieteicējs rakstveidā var pārsūdzēt biedru sapulcei. Ja arī biedru sapulce noraida pieteicēja lūgumu, pieteicējs nav uzņemts par Biedrības biedru, un viņš var iesniegt atkārtotu pieteikumu ne ātrāk kā pēc gada.

12.9. Biedru var izslēgt no Biedrības ar valdes lēmumu, ja biedrs:

12.9.1. nav nomaksājis biedra naudu;

12.9.2. nepilda sapulces un valdes lēmumus;

12.9.3. nepilda savus pienākumus un uzņemtās saistības;

12.9.4. pauž ideoloģiskus uzskatus, izmantojot Biedrības vārdu;

12.9.5. nodara morālo kaitējumu Biedrībai;

12.9.6. veic citas darbības, kas ir pretrunā ar šajos statūtos noteikto.

12.10. Jautājumu par Biedrības biedra izslēgšanu valde izskata tuvākās sēdes laikā, uzaicinot izslēdzamo biedru un dodot viņam vārdu sava viedokļa paušanai. Izslēdzamā biedra neierašanās nav šķērslis valdes lēmuma pieņemšanai. Valde lēmumu pieņem balsojot. Valdei motivēts lēmums jāpaziņo izslēdzamajam biedram ne vēlāk kā piecu dienu laikā no tā pieņemšanas brīža.

12.11. Valdes lēmumu par biedra izslēgšanu var pārsūdzēt biedru sapulcei.

12.12. Katrs Biedrības biedrs, kas ir juridiska persona, darbojas Biedrībā, tai skaitā piedalās sapulcēs, vadības un revīzijas institūcijās, savos statūtos noteiktajā kārtībā pilnvarojot pārstāvi.

12.13. Biedrības mērķa un uzdevumu īstenošanā var piedalīties arī personas, kas nav Biedrības biedri. Šādas personas, pamatojoties uz valdes lēmumu, var līdzdarboties Biedrības darbībā kā atbalstītāji, ar tiesībām piedalīties Biedrības biedru sapulcē bez balsstiesībām.

**13.nodaļa. Biedru tiesības un pienākumi**

13.1. Biedrības biedriem ir šādas tiesības:

13.1.1. piedalīties Biedrības pārvaldē statūtos noteiktā kārtībā;

13.1.2. saņemt informāciju par Biedrības darbību, tai skaitā iepazīties ar visu Biedrības institūciju protokoliem, lēmumiem un rīkojumiem;

13.1.3. piedalīties visos Biedrības organizētajos pasākumos, iesniegt priekšlikumus par Biedrības darbību un tās uzlabošanu, aizstāvēt savu viedokli;

13.1.4. brīvi darboties citās demokrātiskās biedrībās;

13.1.5. brīvi izstāties no Biedrības, iesniedzot valdei rakstisku iesniegumu;

13.1.6. veikt cita veida darbību, kas atbilst Biedrības mērķim un ir saskaņā ar Biedrības uzdevumu realizāciju.

13.2. Biedrības biedru pienākumi:

13.2.1. ievērot Biedrības statūtus un pildīt biedru sapulces un valdes lēmumus;

13.2.2. regulāri maksāt biedra naudu;

13.2.3. ar savu aktīvu līdzdarbību atbalstīt Biedrības mērķa un uzdevumu realizēšanu;

13.2.4. augsti turēt Biedrības labo vārdu un nepieļaut rīcību, kas grauj Partnerības reputāciju sabiedrībā.

13.3. Katram Biedrības biedram biedru sapulcē ir viena balss.

**14.nodaļa. Finansu līdzekļu iegūšanas un izlietošanas kārtība**

14.1. Biedrības līdzekļus veido:

14.1.1.biedru nauda;

14.1.2. juridisko un fizisko personu brīvprātīgās iemaksas, ziedojumi, dāvinājumi;

14.1.3. ienākumi no uzņēmējdarbības;

14.1.4. biedru un citu personu mērķiemaksas atsevišķu Biedrības uzdevumu sasniegšanas finansēšanai;

14.1.5. valsts un pašvaldību budžeta mērķprogrammu realizācijas finansējums;

14.1.6. dotācijas, subsīdijas, kas iegūtas no citām juridiskām personām;

14.1.7. par Biedrības līdzekļiem iegādātā manta;

14.1.8. mantojuma kārtā pārņemtie līdzekļi;

14.1.9. citi atļauti ienākumi.

14.2. Biedrības līdzekļi saskaņā ar biedru sapulces vai valdes rīkojumiem tiek izlietoti:

14.2.1. mērķa īstenošanai un uzdevumu izpildei;

14.2.2. darbinieku algošanai;

14.2.3. citu izdevumu segšanai, kas saistīti ar Biedrības darbības nodrošināšanu.

14.3. Ar Biedrības biedru sapulces lēmumu Biedrības var izveidot speciālus fondus, kuri

izlietojami tādiem mērķiem, kas atbilst Biedrības statūtos noteiktajam darbības mērķim un

uzdevumiem.

14.4. Par Biedrības līdzekļu izmantošanu atbild valdes priekšsēdētājs, bet kontroli – revidents.

**15.nodaļa. Pašlikvidēšanās kārtība un reorganizācijas kārtība**

15.1. Biedrības pašlikvidāciju veic saskaņā ar biedru sapulces lēmumu iecelta likvidācijas komisija trīs likvidatoru sastāvā. Reorganizāciju veic pamatojoties uz biedru sapulces lēmumu un saskaņā ar spēkā esošajiem likumiem un citiem normatīvajiem aktiem.

15.2. Biedrības likvidācijas komisija pabeidz Biedrības iesāktos projektus un darījumus, pārdod Biedrības mantu, iekasē no debitoriem Biedrībai pienākošās summas, nokārto parādus, apmierina citas pretenzijas, nodod Biedrības dokumentus valsts arhīvā glabāšanā.

15.3. Likvidācijas komisija par Biedrības likvidāciju likumos noteiktajos termiņos paziņo attiecīgajām valsts reģistru iestādēm.

**16.nodaļa. Mantas un finansu līdzekļu izlietošanas kārtība**

**pašlikvidēšanās gadījumā**

16.1. Pašlikvidācijas procesā atlikušo naudu un mantu likvidācijas komisija nodod institūcijai, kuru norādījusi Biedrības pēdējā biedru sapulce Biedrības mērķu īstenošanai. Atlikušo naudu un mantas nevar sadalīt Biedrības biedriem.

Pilnvarotā persona: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ /Irēna Začeva/

(paraksts)